
[image: cover.jpg]




C.R. Jane



THE

WRONG

QUARTERBACK


AZ IRÁNYÍTÓ











Kossuth Kiadó




Tartalom

PROLÓGUS

1. FEJEZET

2. FEJEZET

3. FEJEZET

4. FEJEZET

5. FEJEZET

6. FEJEZET

7. FEJEZET

8. FEJEZET

9. FEJEZET

10. FEJEZET

11. FEJEZET

12. FEJEZET

13. FEJEZET

14. FEJEZET

15. FEJEZET

16. FEJEZET

17. FEJEZET

18. FEJEZET

19. FEJEZET

20. FEJEZET

21. FEJEZET

22. FEJEZET

23. FEJEZET

24. FEJEZET

25. FEJEZET

26. FEJEZET

27. FEJEZET

28. FEJEZET

29. FEJEZET

30. FEJEZET

31. FEJEZET

32. FEJEZET

33. FEJEZET

34. FEJEZET

35. FEJEZET

EPILÓGUS

MÁSODIK EPILÓGUS

KÖSZÖNETNYILVÁNÍTÁS

Impresszum


Az én saját ThanK you aIMee-mnek.

A csillagok lenyűgözőek itt fent.

Köszönöm, hogy évekkel ezelőtt kékre-zöldre

verted a szellememet.

Ui. Tudom, hogy olvastad a könyveimet.


Kérlek, olvasd el…



Kedves Olvasóm!



Kérlek, vedd figyelembe, hogy ez egy sötét románc, és mint ilyen, tartalmazhat és tartalmaz is potenciálisan érzékeny részeket. Ennek a történetnek az egyes elemei kizárólag a fantázia szüleményei, és nem szabad ezeket a való életben elfogadható viselkedésnek tekinteni. Férfi főhősünk birtokló, megszállott, és a vörös tökéletes árnyalatát képviseli a vörös zászlós lázadók számára. Parker Davisnek semmi köze a rózsaszín árnyalataihoz, amikor egy lány megszerzéséről van szó.

A témák között szerepel a futball, a zaklatás, a manipuláció, a sötét megszállottság, a családtagok halála utáni gyász, a kábítószer-használat (nem a hősnő részéről), a fogva tartás / fogság és szexuális tartalmú jelenetek.

Nincsenek háremek, sem osztozkodás. Parker Davisnek csakis egyvalakije van.



Készülj fel, hogy belépsz a Tennessee Tigrisek világába…
Én figyelmeztettelek!

A futball egyszerű, ha az ember totálisan meghibbant.



– Bo Jackson

PROLÓGUS



CASEY





Gray és én tíz perc múlva ott leszünk.



Maria valami lányról mesélt az iskolából, de nehezen tudtam odafigyelni a szavaira, mert épp akkor kaptam egy SMS-t a bátyámtól, Bentől.

Gray Andrews. A fiú, akiről négy éve, mióta átlépte a házunk küszöbét, megállás nélkül álmodoztam. Ben legjobb barátja. Tavaly a suli kosárlabdacsapatának helyettes kapitánya volt. Két évvel idősebb nálam.

Teljesen elérhetetlen számomra.

Bizonytalanul megigazítottam a hajamat, és azt kívántam, bárcsak valami szebb ruha lenne rajtam a tépett farmersort és a régi póló helyett.

– Hallottad, amit mondtam? – kérdezte Maria rosszallóan, amikor kiléptünk a moziból az utcára, ahol a meleg esti levegő kellemes kontrasztot alkotott a hideg teremmel. Legközelebb mindenképp hoznom kell egy pulóvert – vagy inkább egy takarót. A mozi előtti járdán emberek tömkelege sétált, beszélgetett és nevetett. Felismertem néhány osztálytársamat. Maria azonnal elkezdett integetni nekik, de én lehajtottam a fejem, és csak álltam ott esetlenül, a telefonomat a mellkasomhoz szorítottam, és vártam, hogy Ben és Gray megjelenjenek.

Míg a bátyám a legnépszerűbb fiú volt az osztályában, én pont az ellenkezője. Egy csendes stréber, aki inkább meghúzódik a háttérben, és szabadidejében zongorázik.

Egy újabb ok arra, hogy Gray mindörökre álom maradjon számomra.

– Istenem, ott van Caleb! – suttogta Maria, és megcsípte a karomat, hogy magára vonja a figyelmemet. – Szia, Caleb! – kiáltotta furcsa, magas hangon.

Morogva dörzsöltem meg a csípés nyomát, és inkább a mozi melletti keresztutcát figyeltem, mert nem igazán érdekelt, hogy Caleb ott van-e vagy nincs. Lehet, hogy ő az egyik nagymenő srác az évfolyamunkon, de Grayhez képest semmiség.

Szerencsére Ben Jeepjének ismerős fényszórói, amelyek éppen felvillantak a járdaszegélynél, megmentettek attól, hogy Maria belerángasson egy kínos beszélgetésbe. Ben az anyósülésen ült, ami azt jelentette, hogy ivott a buliban, ahonnan jöttek. És zabosnak tűnt.

Őt szerettem a legjobban az egész világon, de dühösen kifejezetten idegesítő volt.

Grimaszoltam, és összeszorult a gyomrom; nem igazán akartam őt hívni, de anya sokáig bent maradt a munkahelyén, és nem volt más választásom.

Na, ez jó mókának ígérkezik. Gray valószínűleg szintén bosszús, ami csak még tovább ront a helyzeten.

Kinyitottam a hátsó ajtót, és Ben meg sem várva, hogy beszálljak, máris elkezdte.

– Ez most komoly, Casey? – Hangja élesen hasított a levegőbe. – Nem tudtál senki mástól fuvart kérni? Engem kellett iderendelned?

Búcsút intettem Mariának, aki azonnal csatlakozott egy másik lánycsoporthoz, és sóhajtva becsúsztam a hátsó ülésre.

– Tudod, hogy anya sokáig dolgozik… És nem ismerek itt senki mást, akit megkérhetek, hogy vigyen haza. Szó szerint te voltál az egyetlen lehetőségem.

Ben felnyögött, ahogy becsaptam az ajtót, és bekapcsoltam a biztonsági övet.

– Mit csinálsz majd jövőre, amikor én már nem leszek itt?

Elfintorodtam, mert nem akartam erre gondolni. Ben és Gray ősszel a Tennessee Egyetemre mennek, és egyáltalán nem tetszett a gondolat, hogy egyedül maradok anyával egy csendes házban. Ben most talán ki van akadva rám, de ő a legjobb barátom – őt valahogy nem zavarják azok a dolgok, amik miatt furcsának tartanak, és amik anyát is az őrületbe kergetik.

Gray rám sandított a visszapillantó tükörben, és a szája apró mosolyra görbült.

– Szia, Case! – mondta laza hangon, mintha Ben nem dühöngene éppen a mellette lévő ülésen. Szőke haja megcsillant az esti fényben, szinte aranyszínűvé vált, mintha a nap csak azért bukott volna le, hogy megérintse. Neki mindig könnyed volt mindene – a haja, a mosolya, ahogy olyan gondtalanul élte az életét.

Összehoztam egy kis integetést, miközben igyekeztem figyelmen kívül hagyni, hogy a szívem máris hevesebben dobog a hangjától.

– Szia!

Ben azonban még nem fejezte be.

– Ott kellett hagynom a nyár legjobb buliját, mert nem terveztél előre. Megint. Whitney le sem akart mászni rólam.

Erre elfintorodtam. Whitney undorító, és Ben a legjobban tenné, ha minél távolabb tartaná magát tőle. A másik dologgal kapcsolatban viszont igaza volt. Bennek tényleg állandóan meg kellett mentenie engem. Annyira béna voltam társas helyzetekben, hogy kellemetlennek éreztem, ha másoktól kértem fuvart.

– Sajnálom – motyogtam.

– Ja, persze – morogta, keresztbe fonta a karját, és hátradőlt az ülésen. De a hangja már nem volt olyan éles. Soha nem tudott sokáig haragudni rám.

– De valószínűleg megmentett attól, hogy tizennyolc évesen apa legyél, tesó – jegyezte meg Gray, és még egyszer gyorsan rám nézett a visszapillantó tükörben. Rám kacsintott, és balfék-et tátogott, majd amikor Ben gúnyosan felhorkantott a megjegyzésén, elindította az autót.

És így, egy pillanat alatt, a pillangók visszatértek a gyomromba.

A kacsintást be kellene tiltani. Legalábbis neki. Más fiúk kacsintása nem tenne rám ugyanolyan hatást. Éreztem, hogy elpirulok, miközben kényelmetlenül fészkelődtem a hátsó ülésen, remélve, hogy egyikük sem veszi észre az arcom paradicsomszínét.

Gray felhangosította a zenét, és ujjaival dobolni kezdett a kormányon, én pedig hagytam magam elmerülni abban a családias kényelemben, amit mindig éreztem, amikor csak hármasban voltunk. Az iskolában, másoktól körülvéve, mindig igyekeztem kínosan ügyelni, hogy ne tegyek semmi olyat, ami még lejjebb taszítana a társadalmi ranglétrán, de Ben és Gray társaságában nem kellett annyira színlelnem. Ők már tudták, hogy lúzer vagyok, és mégis elviseltek.

Egy darabig simán haladtunk, az éjszaka csendes volt odakint. Majdnem el tudtam felejteni, mennyire kiakadt rám Ben. Majdnem.

– Talán visszamehetnénk – morogta Ben az első ülésről, és felém fordult. – Neked is lenne hozzá kedved, ugye?

Mielőtt válaszolhattam volna, reflektorok fénye árasztotta el az utat előttünk, vakítóan, túl közelről.

– Bazmeg! – káromkodott Gray, és hirtelen balra rántotta a kormányt. A gumik felvisítottak, és a Jeep letért az útról. Éreztem, ahogy a gyomrom lesüllyed, miközben lecsúsztunk a töltésen, és a fák elmosódva rohantak felénk.

– Kapaszkodjatok! – kiáltotta Gray pániktól eltorzult hangon.

Az ütközés olyan volt, mintha valaki gyomron vágott volna. Az autó eleje egy fának csapódott; az összegyűrődő fém hangja olyan erős volt, hogy minden mást elnyomott. A fejem előrelendült, a szemem mögött fájdalom robbant. A légzsákok belecsapódtak Ben és Gray arcába, de hátul csak azt éreztem, ahogy üveg törik össze a bőrömön.

Minden lelassult. A világ elmosódott, csak a zaj és a fájdalom maradt. A fejem lüktetett, és a jobb kezem… Ránéztem, és láttam, hogy egy mély vágásból vér csöpög a lábamra. Az ott a csontom? A seb fémes szaga megtöltötte az orromat, és pislogtam, hogy összeszedjem magam.

– Casey! – Gray hangja tört át a ködön. Újra pislogtam, és rá koncentráltam, ahogy az ülésén forgolódott, és pánik árnyékolta az arcát. – Jól vagy?

Megpróbáltam bólintani, de szédültem.

– Azt… azt hiszem – suttogtam, és a szavaim elmosódtak, mintha a szám nem működött volna rendesen.

Gray szeme rám, majd Benre villant, és hirtelen minden megváltozott. Az arckifejezése eltorzult, a szeme elkerekedett a rémülettől. Odahajolt, és megrázta Ben vállát.

– Ben! Ben, haver, ébredj fel!

Ben nem mozdult.

Gray hangja elcsuklott, a keze pedig remegett, miközben erősebben rázta Bent.

– Gyerünk, Ben! Ébredj fel!

Nem tudtam levegőt venni. Nehéznek éreztem a testemet, és megpróbáltam megszólítani őket, de a világ túl gyorsan forgott. Néztem Grayt, az arcát, amelyen kétségbeesés tükröződött, a hangját, amely elhalványult, miközben lassan minden elsötétült körülöttem.



Ötéves koromban beleestem a házunk mögötti tóba. Emlékszem, ahogy elmerültem a zavaros mélységben, és valami különös nyugalom öntött el. A víz meleg volt, és szinte úgy éreztem, mintha hívna engem. Egy pillanatig nem is próbáltam visszajutni a felszínre. Csak bámultam bele a sötétségbe.

Csak akkor kezdtem el küzdeni, amikor az oxigén teljesen elfogyott a tüdőmből, hevesen rugdostam a lábammal, hogy a felszínre jussak.

Ben húzott ki a tóból, mielőtt megfulladtam volna.

Az ébredés olyan volt, mintha újra azon a sűrű, sötét vízen próbálnék meg átúszni. Minden nehéz volt, lehúzott, a testem nem akart együttműködni. Pislogtam, de a szemem nem tudott fókuszálni. A fény túl erős volt, és késként szúrt a koponyámba. Gépek egyenletes sípolása töltötte be a levegőt, de mindez távoli volt, mintha víz alól hallanám.

Megpróbáltam megmozdulni, de a legkisebb mozdulat is fájdalmat okozott. A kezem…, a fejem… Mindenem fájt. Lassan kinyitottam a szemem, és a világ részletekben kezdett élesedni. Fehér mennyezet. Élesen világító fénycsövek.

Hol vagyok?

Valaki megérintette a lábamat, és a tekintetem egy alakra esett, aki az ágyamon ült összeroskadva. Mama. A szeme csukva volt, de a szája mozgott, mintha álmában beszélne.

Csakhogy nem hallottam tisztán, mert a hangok még mindig torzultan és zavarosan értek el hozzám. Még párszor pislogtam, és a szoba részletei egyre élesebben kirajzolódtak. Kórház. Ott voltam. Mellettem egy infúziós pumpa, a bal kezem pedig bekötözve.

Újra a mamára néztem. Sápadt volt, mintha napok óta nem aludt volna, a haja kusza, a szeme alatt sötét karikák. A mellkasához szorította a kezét, olyan erősen, hogy az ujjai elfehéredtek.

Végre megértettem, mit mond.

– Ben. – Újra és újra a bátyám nevét ismételgette.

Újra körülnéztem a szobában, és őt kerestem. Ő is a kórházban van?

Próbáltam megszólalni, hívni őt, de a torkom olyan volt, mintha csiszolópapírral dörzsölték volna. A szó elakadt, valahol megrekedt a fejemben a fájdalom és a köd között. Nyeltem egyet, és egy rekedt suttogást kényszerítettem ki magamból.

– M-mama.

Egy percbe telt, de végül a hangom felébresztette. Kinyitotta véreres szemét, és amint meglátta, hogy ébren vagyok, eltorzult az arca. Zokogás tört elő belőle, előrehajolt, és megragadta a kezem. Könnyek patakzottak az arcán, miközben magához húzott, egész teste remegett a megerőltetéstől.

– Casey! – zihálta szaggatottan. – Ó, Casey…!

Pislogtam, még mindig kába voltam, a fejemben köd kavargott, ahogy próbáltam összerakni, miért olyan zaklatott. Tényleg ennyire rossz állapotban van a kezem? Mióta vagyok itt?

Aztán összeállt a kép. Az autó, a fényszórók, a baleset…, Gray kiabálása… és Ben…

Ben!

Összeszorult a szívem, és felugrottam. Megrántottam az infúziót, és éles fájdalom lövellt végig a karomon, ahogy az infúziós állvány a padlóra zuhant, és vér folyt le a karomon, befestve a fehér lepedőt, amin feküdtem.

A levegőt sírásnak tűnő sípoló hang töltötte be, mintha a gépek egyszerre riasztottak volna be.

– Mama… Hol van Ben? – kérdeztem remegő, összezavarodott hangon. – Jól van… Jól van?

Anyám zokogása hangosabbá vált, és egész testében remegett. Rám nézett, az ajka meg-megrándult, és a köztünk lévő csend millió életnyi hosszúságúra nyúlt. A torkom összeszorult, és rettegés kúszott a gyomromba.

Nem tudta kimondani.

De nem is kellett.

A szavak megtörten, alig hallható suttogásként hagyták el az ajkát.

– Elment, Casey. Ben elment.

A világ darabokra tört.

És tudtam, hogy soha többé nem leszek ugyanaz az ember.



A hátsó ajtó hangosan csapódott be mögöttem, a fém azon a jól ismert, éles hangon csikorgott, amikor túl sokáig nem olajozta meg senki, és nekem összerándult tőle a gyomrom. Általában nem ilyen volt a hangja. Ben volt az, aki apa halála után megolajozta a zsanérokat, hogy a ház ne hulljon darabjaira tőlünk, lányoktól. De most… Egy hete temettük el Bent, és máris nyikorgott az ajtó.

Kiléptem a verandára, ahol a meleg déli éjszaka vastag, párás takaróként borított be. A levegő magnólia és lonc illatától volt sűrű, ahogy ilyenkor mindig, de most másnak éreztem. Minden más volt.

A tücskök ciripeltek, lágy zümmögésük hullámzott a csendben. Enyhe szellő borzolta a fákat, a levelek susogtak, de még ez is furcsának tűnt. Az éjszaka túl élénk volt, túl hangos. Hogyan folyhat tovább az élet Ben nélkül? A világ nem állt meg. Csak haladt tovább, közömbösen az általa hátrahagyott űr iránt.

Leültem a veranda lépcsőjére, és az ujjaimmal végigsimítottam a megkopott fát. Még mindig láttam őt, kristálytisztán, ahogy itt ül velem. Nevet. Azt mondja, túl sokat aggódom, megnyugtat, miután valaki kinevetett az iskolában, és megvéd, amikor mama kissé nehezen kezelhetővé válik…

A meleg levegő fullasztó volt, a tücskök hangja hirtelen elviselhetetlenné vált. Úgy éreztem, mintha elárultak volna, amiért a világ csak úgy megy tovább. A csillagok még mindig ott lógtak az égen, a szél még mindig suttogott a fák között, az ajtó még mindig nyikorgott a rozsdás zsanérokon. Minden ugyanaz volt, de mégis olyan más. És Ben nem volt itt, hogy megjavítsa. Nem volt itt, hogy mindent rendbe hozzon.

Gondolom, ilyen a gyász. Azt hiszed, a világnak meg kellene állnia, veled együtt össze kellene omlania, de nem így van. Minden megy tovább. Te pedig ott állsz megrekedve a közepén, üresnek érzed magad, és nézed, ahogy minden tovább folytatódik, mintha az a személy, akit szerettél, nem lett volna mindennek a középpontja.

A hiányának fájdalma élesen belém vágott, és biztos voltam benne, hogy ez a seb soha nem fog begyógyulni. Akkor értettem meg, mi volt az a nyikorgó hang – a gyász hangja volt. Annak az elvesztéséé, akinek mindig ott kellett volna lennie, mint a levegőnek, amit belélegzel, mint a földnek, amin állsz.

Elfojtott zokogás tört elő belőlem, eltakartam a szám, nehogy a mama kijöjjön, hogy beszéljek a vendégekkel, akiket a Ben emlékére rendezett fogadásra hívott.

Leugrottam a lépcsőről, és átfutottam a pázsiton, a nyugodt, sötét tó partján álló móló felé. Fojtott hangok szűrődtek ki mögöttem a házból, ahol anyám kezeket rázott, és részvétnyilvánításokat fogadott. De már képtelen voltam ott maradni, és végighallgatni, ahogy azok az emberek mind elmondják, mennyire sajnálják.

A sajnálat nem vezetett sehova – Bent biztosan nem hozta vissza.

Amikor elértem a viharvert mólót, lelassítottam, és ráérősen végigsétáltam rajta, amíg el nem értem a széléig. Leültem, a lábam a víz fölött kalimpált, a bőröm hideg, gyalulatlan fához nyomódott. Egy kavics felkeltette a figyelmemet, felvettem, megforgattam a kezemben, a sima felülete valahogy megnyugtatott. Megpróbáltam eldobni, hogy lássam végigpattogni a vízen, ahogy Ben milliószor megmutatta nekem, de a kezem remegni kezdett, mint oly sokszor, amióta felébredtem a kórházi ágyon. A kavics kicsúszott az ujjaim közül, és halk csobbanással a vízbe esett.

A mellkasom összeszorult, ahogy a sötét vizet bámultam, és egy könnycsepp gördült le az arcomon. Helytelennek tűnt arra gondolni, hogy mi mást vesztettem még el azon az éjszakán.

A zongorázás képességét.

Az orvosok nem voltak biztosak benne, hogy a kezemben lévő idegek meggyógyulnak-e valaha. De butaságnak tűnt ezért sírni. Még akkor is, ha Ben nagyon büszke volt rám emiatt. Mindig is meg volt győződve arról, hogy egy nap nagy sztár leszek, ő pedig tanúja lesz, ahogy hatalmas közönség előtt játszom a színpadon. Meredten néztem a bőrömön még mindig látható heget, megpróbáltam összeszorítani a kezem, a körmeim egy pillanatra belemélyedtek a tenyerembe, de aztán elvesztettem a kontrollt az ujjaim felett, és a kezem újra kinyílt.

Ben hiánya éles késként szúrt a szívembe. Talán illő volt, hogy egy fizikai nyom is emlékeztessen arra az éjszakára.

Halk, óvatos léptek nesze hangzott fel mögöttem. Nem kellett megfordulnom, hogy tudjam, Gray az. Szó nélkül leült mellém, a móló megnyikordult a súlya alatt. A szemem sarkából rápillantottam, és láttam, hogy kioldotta a nyakkendőjét, amely most lazán lógott az ingén. Még mindig monokli sötétlett a szeme alatt, amit az arcába robbanó légzsák okozott, és egy vágás húzódott át a jobb szemöldökén. A válla megereszkedett, és ugyanaz a reményvesztettség lengte körül, ami most már kétségtelenül engem is állandóan körbevett.

Egy darabig nem szólaltunk meg. A csend szétterjedt közöttünk, és csak a tó partját simogató hullámok és a soha el nem hallgató pokoli tücsökzene törte meg.

Végül, egy örökkévalóságnak tűnő idő elteltével, Gray felsóhajtott.

– Furcsa lesz nélküle iskolába járni.

Nagyot nyeltem, a torkomat égették az el nem hullajtott könnyek.

Megrázta a fejét, és a vízre meredt.

– Nem is tudom, mit fogok csinálni. Mindent elterveztünk, tudod? A kollégiumot, a meccseket… Mindent.

Nehezemre esett lélegezni. Hallottam a fájdalmat a hangjában, ahogy lehúzta őt, ahogy engem is lehúzott. Ben nem csak az én bátyám volt – ő volt Gray legjobb barátja is. És most eltűnt, és hatalmas űrt hagyott mindkettőnk életében.

Hirtelen pánik hullámzott át rajtam, élesen és könyörtelenül. A szívem hevesen kezdett verni, a mellkasom pedig olyan gyorsan szorult össze, hogy nem tudtam levegőt venni. Úgy éreztem, mintha újra fuldokolnék, mintha minden túl sok lenne, és rám nehezedne, és képtelen lennék tisztán gondolkodni.

– Casey? Jól vagy? – Gray hangja tört át a ködön, ahogy aggodalommal telve közelebb csúszott hozzám.

Megráztam a fejem, és minden erőmet összeszedve megpróbáltam levegőt venni, de a torkom túl szűknek bizonyult, a tüdőm túlságosan összehúzódott.

– Nem… nem tudok… – A szavak bent rekedtek, a torkomon akadtak, miközben pánik mart a mellkasomba.

Gray a vállamra tette a kezét, a biztos és meleg érzés mentőövet jelentett a bennem dúló viharban.

– Hé, hé, semmi baj! Itt vagyok, Casey. Melletted.

– Nem tudok… lélegezni – ziháltam, miközben a kezem irányíthatatlanul remegett.

Gray keze lecsúszott a karomon, az érintése gyengéd, de határozott volt, mintha megpróbált volna visszahúzni a szakadék széléről.

– Casey! – mondta kétségbeesetten.

Aztán megcsókolt.

Megdermedtem, az agyam kiürült. Az ajka meleg volt, puha, és egy pillanatra minden megállt körülöttem – a pánik, a félelem, a veszteség elsöprő érzése. Olyan volt, mintha rémálomból ébredtem volna fel arra, hogy minden nyugodt és mozdulatlan.

Gray még soha nem nézett így rám, mintha több lennék Ben kishúgánál. És mégis, itt volt, és megcsókolt. Teljesen megdöbbentett; megállította a zuhanásomat, és visszarántott a jelenbe.

Mielőtt meggondolhattam volna magam, viszonoztam a csókját. A szívem hevesen dobogott, már nem a pániktól, hanem valami mástól, valami nyers és váratlan dologtól. Egy röpke pillanatra minden… rendben volt. Gyengéden, de határozottan a kezébe fogta az arcomat, én pedig belehajoltam a csókba, és hagytam, hogy elmerüljek benne, Grayben.

Amikor végül elhúzódott, kék szeme az enyémet kereste. Pislogtam, és még mindig remegtem, még mindig igyekeztem visszanyerni a lélegzetemet, miközben ő felállt a mólón, és rám nézett.

